b'\n_START_ARTICLE_\nBrylluppet mellem kronprins Frederik og Mary Donaldson\n_START_PARAGRAPH_\nBrylluppet mellem kronprins Frederik og Mary Donaldson fandt sted den 14. maj 2004 i K\xc3\xb8benhavns Domkirke.\n_START_SECTION_\nFrieri og forlovelse\n_START_PARAGRAPH_\nKronprins Frederik og Mary Donaldson m\xc3\xb8dtes den 16. september 2000 under OL i Sydney. Mary Donaldson vidste ikke at Frederik var kronprins af Danmark. Deres forhold blev holdt under lav profil, selvom nogle danske medier rapporterede at de datede. Den 24. september 2003 blev det meddelt, at Frederiks mor, Dronning Margrethe II, ville give tilladelse til \xc3\xa6gteskabet p\xc3\xa5 Statsr\xc3\xa5dets m\xc3\xb8de berammet den 8. oktober 2003._NEWLINE_Frederik og Mary blev officielt forlovet den 8. oktober 2003. Frederik pr\xc3\xa6senterede Mary med en forlovelsesring med en smaragdslebent diamant og to smaragdslebne rubiner. Forud for brylluppet fik Mary, der tidligere havde v\xc3\xa6ret dobbelt statsborger i Australien og Storbritannien, dansk statsborgerskab. Hun konverterede desuden fra presbyteranismen til den lutherske folkekirke i Danmark. Medierne portr\xc3\xa6tterede Frederik og Marys forhold som en moderne "eventyr"-romance mellem en prins og en borgerlig.\n_START_SECTION_\nVielsen\n_START_PARAGRAPH_\nVielsen mellem kronprins Frederik og Mary Donaldson blev afholdt den 14. maj 2004 i K\xc3\xb8benhavns Domkirke, efterfulgt af bryllupsfesten p\xc3\xa5 Fredensborg Slot. Marys s\xc3\xb8stre Jane Stephens og Patricia Bailey og hendes veninde Amber Petty tjente som brudepiger, mens Frederiks bror Prins Joachim var forlover. Marys niecer Erin og Kate Stephens og Madisson Woods var blomsterpiger, og Frederiks nev\xc3\xb8 Prins Nikolai og grev Richard von Pfeil und Klein-Ellguth var brudesvende._NEWLINE_Mary bar en brudekjole skabt af den danske modedesigner Uffe Frank med et sl\xc3\xb8r f\xc3\xb8rst brugt af kronprinsesse Margareta af Sverige, og derefter af hendes datter Ingrid. Sl\xc3\xb8ret, fremstillet af irske blonder, blev senere b\xc3\xa5ret af Ingrids d\xc3\xb8tre Margrethe, Benedikte og Anne-Marie. Marys bryllupstiara var en gave fra Dronning Margrethe og Prins Henrik.'